Willelmus, Dei gratia Senonensis archiepiscopus, apostolice sedis legatus, omnibus, ad quos littere iste pervenerint, in Domino salutem. Noverit universitas vestra quod Guido, comes Nivernensis, clausum Sancti-Martini quod habebat apud Autissiodorum, ecclesie de Pontiniaco, pro remedio anime sue, in perpetuam dedit elemosinam. Hanc donationem laudavit et concessit, in presentia nostra, Mathildis, uxor sua et Rainaldus, frater ipsius comitis, et Ida, illorum mater, matertera nostra. Facta est autem hec laudatio apud Autissiodorum, in domo episcopi Willelmi, venerabilis fratris nostri, anno ab Incarnatione Domini Mº Cº LXXº Vº; astantibus nobis prefato Willelmo, Autissiodorensis et Bernardo, Nivernensis episcopis; Milone, abbate Sancti-Mariani; Hugone, Senonensi archidiacono; magistro Girardo, Trecensis archidiacono; magistro Roberto Lumbardo; magistro Alexandro Galensi; Angenulfo de Pruvino; Radulfo et Rogero, capellanis nostris; Garnerio de Triangulo, senescallo comitis Nivernensis; Narjolto de Tuciaco; Stephano de Petrapertusa; Petro de Curcione et aliis pluribus. Quod ut ratum et inconcussum permaneat, presentis scripti auctoritate et sigilli nostri impressione confirmavimus.